Lim Bo-seng

**Lim Bo-seng** (; Manshanhong, 27. travnja 1909. – Batu Gajah, 29. lipnja 1944.), kineski sudionik pokreta otpora u Drugom svjetskom ratu koji je djelovao u okupiranoj Malaji i Singapuru. Posthumno je odlikovan činom *[[Jiang (čin)|Jianga]]*, što je ekvivalent činu generala ili general-majora.

Rođen je u današnjem selu Manshanhong u provinciji Fujian tijekom posljednjih godina vladavine dinastije Qing. Njegov otac, Lim Lō͘ (1852. – 1959.) bio je uspješan poslovni čovjek koji je imao nekoliko tvrtki te se bavio građevinom, proizvodnjom gume i cigli te biskvita, a imao je i imovinu diljem Kine i u jugoistočnoj Aziji. Lim Lō͘ imao je čak šest žena te 19 sinova i devet kćeri; njegove prve četiri žene posvojile su njegovih prvih 10 sinova i dvije kćerke, dok mu je peta supruga rodila sedam sinova i šest kćeri. Limova majka bila je očeva peta supruga, Png Bo-tan (1885. – 1930.), a sam Lim bio je 11. sin u obitelji, ali prvi biološki sin. Izvorno je školovan u engleskoj školi u Kini, a sa 16 godina odlazi u Singapur kako bi studirao na Rafflesovom institutu, a nakon toga i ekonomiju na Univerzitetu u Hong Kongu.

Kada mu je otac umro 1929. godine, Lim je naslijedio obiteljske poslove te ih je vodio zajedno s braćom. Također je bio jako aktivan među kineskim zajednicama u Malaji i, posebice, Singapuru. Godinu dana kasnije oženio se s Gan Choo Neo, s kojom će imati četiri sina i četiri kćeri.

Tijekom 1930-ih godina, Lim je bio uključen u antijapanske aktivnosti. Tijekom 1937. godine, poticao je rudare koji su radili u blizini malajskog naselja Bukit Besija na štrajk kako bi nanio gospodarsku štetu Japancima, koji su bili vlasnici rudnika. Početkom 1938., velik broj radnika dao je otkaz u rudniku te je s Limom i njegovim suradnicima otišao u Singapur, gdje su im oni pronašli smještaj i nove poslove. Iste godine suosnovao je odbor za pomoć izbjeglicama Drugog sino-japanskog rata te je sudjelovao u raznim oblicima bojkota protiv Japana. Godine 1941. pridružio se posebnoj britanskoj dobrovoljačkoj jedinici imena Dalforce te je aktivno sudjelovao u Bitci za Singapur. 

Dana 11. veljače 1942. godine, Lim je otputovao na Sumatru, odakle je isplovio za Calcuttu, odakle je avionom otišao do Chongqinga, gdje je bilo sjedište kineske vlade. Kineska ga je vlada poslala u Indiju da pomogne Britancima oko logističkih operacija poput gašenja požara, medicinskog transporta i transporta potrepština. Kasnije, u sklopu šire suradnje Kine i Saveznika, Lim je postao službena kineska veza s Jedinicom 136, posebnom kinesko-britanskom gerilskom odredu, a ubrzo i šef operative u Malaji s činom pukovnika. Oficiri Jedinice 136 trenirani su od strane Britanaca u Indiji. Limov najznačajniji zadatak bila je uspostava špijunske mreže u sklopu Operacije ''Gustavus'', a koja je propala prije realizacije cilja kada su komunistički gerilci koje su Japanci zarobili 1944. godine odali informacije o špijunskoj mreži. 

Lima je u travnju 1944. godine uhapsio major Satoru Ōnishi iz *[[Kenpei]]ja* na cestovnim barikadama nedaleko od Gopenga (današnja Malezija). Nakon hapšenja odveden je u sjedište *Kenpeija*, gdje je mučen i zlostavljan, ali odbio je odati ikakve informacije o Jedinici 136 te je protestirao protiv lošeg tretmana svojih sunarodnjaka u japanskimm zatvorima. Do kraja svibnja, Lim je obolio od dizenterije te je bio prikovan uz krevet. Preminuo je 29. lipnja 1945. godine u ranim jutarnjim satima; imao je 35 godina. Pokopan je iza zgrade zatvora u kojem je i umro u neoznačenoj grobnici, a nakon rata, njegova supruga i najstariji sin otišli su u Batu Gajah kako bi preuzeli njegove ostatke.

U prosincu 1945. godine, Limovi su posmrtni ostaci stigli u Singapur, gdje su održane svečana procesija i komemoracija. Službeni sprovod održan je u siječnju 1946. godine, a Lim je zbog svojih napora i tragične smrti smatran ratnim herojem. Lijes s njegovim ostacima odnesen je na brdo u rezervoaru MacRitchie, a Lim je pokopan uz pune vojne počasti. Godine 1954., singapurska vlada podigla mu je spomenik. 

## Reference

## Literatura
* Chapman, F. Spencer (1949), *The Jungle Is Neutral*, Chatto and Windus. Subsequently, published in 1977 by Triad/Mayflower Books and in 2003 by The Lyons Press.
* Poh, Guan Huat (1972), *Lim Bo Seng: Nanyang Chinese Patriot*, Honours thesis submitted to the History Department, University of Singapore.
* Tan, Chong Tee (2001), *[https://web.archive.org/web/20130809200843/http://asiapacbooks.com/product.asp?pid=151 Force 136: Story of a World War II Resistance Fighter]* (second edition), by Asiapac Books.
* Victoria School (2003), "Lim Bo Seng Memorial".

## Vanjske veze
*Family interview in 2004